Pieņemta Rīgas Juridiskās augstskolas

 Satversmes sapulces 2020. gada 6.novembra sēdē

**Rīgas Juridiskās augstskolas Satversme**

**Preambula**

Rīgas Juridiskā augstskola dibināta 1997. gada 14. jūlijā, kad Latvijas Republikas valdība, Zviedrijas Karalistes valdība un Sorosa fonds – Latvija noslēdza līgumu par tās dibināšanu, kas tika apstiprināts Saeimā ar 1997. gada 20. novembra likumu "Par Latvijas Republikas valdības un Zviedrijas Karalistes valdības līgumu par Rīgas Juridiskās augstskolas dibināšanu".

2005. gada 7. novembrī tika noslēgts Latvijas Republikas valdības un Zviedrijas Karalistes valdības līgums par Rīgas Juridisko augstskolu, kas tika ratificēts Saeimā ar 2005. gada 15. decembra likumu "Par Latvijas Republikas valdības un Zviedrijas Karalistes valdības līgumu par Rīgas Juridisko augstskolu" (stājies spēkā 2006. gada 3. janvārī). Ar šo līgumu tika noteikts, ka Rīgas Juridiskās augstskolas daļu vairākums nonāk Latvijas Universitātes īpašumā. Rīgas Juridiskā augstskola turpina nodrošināt starpvalstu līgumā noteikto uzdevumu un pienākumu izpildi.

Augstskola ir augstākās izglītības un zinātnes iestāde, kas īsteno akadēmiskās un profesionālās studiju programmas sociālo zinātņu un ar tām saistītajās starpdisciplinārajās jomās.

**I. Vispārīgie noteikumi**

1. Rīgas Juridiskā augstskola (turpmāk – Augstskola) ir juridisku personu dibināta augstākās izglītības un zinātnes iestāde, kas darbojas saskaņā ar Latvijas Republikas Satversmi, Komerclikumu, Augstskolu likumu, Rīgas Juridiskās augstskolas likumu un citiem spēkā esošajiem normatīvajiem aktiem, augstskolu starptautiskajām darbības normām, kas nav pretrunā ar Latvijas Republikas likumdošanas aktiem, Augstskolas statūtiem un Augstskolas Satversmi.

Augstskolas Valdes (turpmāk – Valde) darbību un atbildību nosaka Komerclikums, Rīgas Juridiskās augstskolas likums, Augstskolas statūti, Augstskolas Satversme un Augstskolas dalībnieku lēmumi. Ja ar Valdes darbībām un atbildību saistīto jautājumu gadījumā vispārējais likums ir pretrunā ar Komerclikuma regulējumu, noteicošais ir Komerclikuma regulējums.

2. Augstskolas dalībnieki ir Latvijas Universitāte (Izglītības iestāžu reģistra reģistrācijas Nr. 3341000218, Rīga, Raiņa bulvāris 19, LV–1586, Latvijas Republika,) un nodibinājums "Fonds atvērtai sabiedrībai DOTS" (vienotais reģistrācijas Nr. 40003080436, Rīga, Alberta iela 13, LV–1010, Latvijas Republika) (turpmāk abi kopā – Dalībnieki).

3. Augstskolas pilns nosaukums ir:

3.1. latviešu valodā – Sabiedrība ar ierobežotu atbildību "Rīgas Juridiskā augstskola";

3.2. angļu valodā – Limited Liability Company "Riga Graduate School of Law";

3.3. krievu valodā – OOO "Рижская высшая юридическая школа ".

4. Augstskolas saīsināts nosaukums ir:

4.1. latviešu valodā – Rīgas Juridiskā augstskola;

4.2. angļu valodā – Riga Graduate School of Law;

4.3. krievu valodā – Рижская высшая юридическая школа .

5. Augstskolas juridiskā adrese ir: Strēlnieku iela 4 k.2, Rīga, LV–1010, Latvijas Republika. Augstskolas reģistrācijas numurs ir: 40003386183.

6. Augstskolai ir zīmogs ar Augstskolas pilnu nosaukumu. Augstskolai ir tiesības zīmogā izmantot Augstskolas simboliku. Augstskolai var būt arī savs karogs un cita atribūtika.

7. Augstskolai ir augstākās izglītības un zinātnes iestādes tiesības, ko raksturo Augstskolas autonomija un akadēmiskā brīvība. Augstskola patstāvīgi nosaka studiju programmu saturu un formu, studentu uzņemšanas noteikumus, imatrikulācijas kārtību, kā arī zinātniskās darbības pamatvirzienus.

8. Augstskola piešķir akadēmiskos un profesionālos grādus un profesionālās kvalifikācijas, izsniedz valsts atzītus diplomus Latvijas normatīvajos aktos noteiktā kārtībā.

9. Saskaņā ar Valdes lēmumiem Augstskolai ir tiesības dibināt, iegūt līdzdalību vai likvidēt Augstskolas filiāles, biedrības, nodibinājumus un citas komercsabiedrības Latvijas Republikā vai ārvalstīs.

10. Izglītības un zinātniskā darba veikšanai Augstskolai ir tiesības dibināt katedras, profesoru grupas, institūtus, nodaļas, fakultātes un citas struktūrvienības. To izveide, reorganizācija un likvidācija tiek veikta saskaņā ar Senāta lēmumiem, spēkā esošajiem normatīvajiem aktiem, Augstskolas statūtiem un Augstskolas Satversmi.

11. Augstskola savā darbā vadās no vienlīdzīgu tiesību un diskriminācijas aizlieguma principa neatkarīgi no rases, ādas krāsas, dzimuma, seksuālās orientācijas, valodas, reliģiskās pārliecības, sociālās vai nacionālās izcelsmes, invaliditātes, vecuma, mantiskā stāvokļa, dzimšanas un citiem apstākļiem.

**II. Darbības pamatvirzieni un uzdevumi**

12. Augstskolas darbības galvenais mērķis un uzdevums ir noteikts Rīgas Juridiskās augstskolas likumā.

13. Augstskolas darbības pamatvirzieni ir:

13.1. studiju programmu īstenošana;

13.2. zinātniskā darba veikšana un pētījumu rezultātu publiskošana;

13.3. sadarbība ar sabiedrību, tai skaitā zināšanu pārneses organizēšana;

13.4. akadēmiskā un zinātniskā darba internacionalizācija;

13.5. citas darbības, kas nav pretrunā normatīvajiem aktiem.

14. Īstenojot savas darbības mērķus un uzdevumus, Augstskola vadās pēc šādiem pamatprincipiem:

14.1. akadēmiskā un zinātniskā brīvība, tai skaitā studiju kursu un zinātniskās darbības satura un metožu brīva izvēle, kā arī brīva zinātnisko pētījumu rezultātu publiskošana, ja šī brīvība nav pretrunā ar normatīvajiem aktiem;

14.2. studiju un zinātniskās darbības vienotība;

14.3. studiju un zinātniskās darbības saistība ar sabiedrības vajadzībām un prasībām.

15. Atbilstoši savas darbības mērķiem un uzdevumiem Augstskola, ievērojot Augstskolas Satversmes 14. punktā minētos pamatprincipus:

15.1. izstrādā un pilnveido studiju programmas, plānus, kursu programmas, nodrošina studijām nepieciešamo materiāli tehnisko bāzi, kā arī veic citas darbības, lai studējošiem tiktu radīta iespēja iegūt nepieciešamās zināšanas, akadēmisko izglītību un profesionālās prasmes, kā arī organizē tālākizglītības pasākumus atbilstoši zinātnes attīstības līmenim;

15.2. nodrošina tādu studiju procesu, lai piešķirtie grādi un nosaukumi, iegūtie diplomi un profesionālā kvalifikācija, kā arī dokumenti par studiju programmu daļu apgūšanu atbilstu studentu iegūtajām zināšanām un prasmēm un tos savstarpēji atzītu Latvijā un ārvalstīs;

15.3. patstāvīgi nosaka savu organizatorisko un pārvaldes struktūru, kā arī veido personālsastāvu;

15.4. nosaka darba samaksas likmes, kas nav mazākas par Ministru kabineta noteiktajām likmēm;

15.5. ievēlē goda biedrus un goda doktorus.

**III. Augstskolas pārvalde un struktūra**

16. Augstskolas pārstāvības, vadības un lēmējinstitūcijas ir noteiktas Rīgas Juridiskās augstskolas likumā.

17. Augstskolas pārstāvības, vadības un lēmējinstitūcijas savā darbībā ievēro Dalībnieku ekskluzīvo kompetenci, kas ir noteikta Augstskolas statūtos.

18. Dalībnieki ir tiesīgi:

18.1. noteikt uzdevumus Valdei stratēģisko, finanšu un saimniecisko jautājumu risināšanā;

18.2. rosināt izmaiņas Augstskolas Satversmē;

18.3. sasaukt ārkārtas Satversmes sapulces sēdi;

18.4. pieņemt lēmumu par Augstskolas reorganizāciju vai likvidēšanu;

18.5. pieprasīt un saņemt informāciju par Augstskolas darbību.

19. Valde ir Dalībnieku izveidota izpildinstitūcija, kuras sastāvu un izveidošanas kārtību nosaka Augstskolas statūti un Komerclikums. Valdes darbību un kompetenci nosaka Rīgas Juridiskās augstskolas likums, Augstskolas statūti, Komerclikums, Dalībnieku lēmumi un Augstskolas Satversme. Augstskolas Valde nosaka kārtību, kādā augstskola izdod iekšējos normatīvos aktus.

20. Satversmes sapulci ievēlē uz trim gadiem, ievērojot Satversmes sapulces vēlēšanu nolikumu. Satversmes sapulces sastāvā ir 10 pārstāvji, no kuriem seši ir akadēmiskā personāla pārstāvji, divi studējošo pārstāvji un divi vispārējā personāla pārstāvji, no kuriem viens ir Valdes pārstāvis. Satversmes sapulces darbību nosaka Satversmes sapulces nolikums.

21. Personas, kuras izbeidz darba tiesiskās attiecības ar Augstskolu, atsakās no pārstāvniecības tiesībām vai tiek atsauktas no Satversmes sapulces, zaudē Satversmes sapulces pārstāvja tiesības. Studējošo pārstāvji zaudē Satversmes sapulces pārstāvja tiesības, ja tiek eksmatrikulēti, tiek atsaukti vai atsakās no pārstāvības tiesībām Satversmes sapulcē.

22. Satversmes sapulces kompetenci nosaka Rīgas Juridiskās augstskolas likums.

23. Ja Satversmes sapulce 21 kalendāro dienu laikā no Satversmes sapulces sanāksmes dienas nespēj pieņemt lēmumu par konkrētiem Satversmes sapulces sēdes dienas kārtības jautājumiem kvoruma trūkuma dēļ vai jebkādu citu iemeslu dēļ, tad Satversmes sapulces dalībnieku tiesības izbeidzas un ir izsludināmas jaunas Satversmes sapulces vēlēšanas. Līdz jaunas Satversmes sapulces sanākšanai Valdei ir visas Satversmes sapulces tiesības un pienākumi.

24. Senātu ievēlē uz trim gadiem, ievērojot Senāta nolikumu. Senāta sastāvā ir deviņi locekļi (senatori), no kuriem septiņi ir akadēmiskā personāla pārstāvji un divi studējošo pārstāvji.

25. Personas, kuras izbeidz darba tiesiskās attiecības ar Augstskolu, atsakās no senatora amata vai tiek atsauktas no Senāta, zaudē senatora tiesības. Studējošo pārstāvji zaudē senatora tiesības, ja tiek eksmatrikulēti, tiek atsaukti vai atsakās no senatora amata. Jebkuru no senatoriem var atsaukt Satversmes sapulce pēc Valdes ierosinājuma, ja tam ir pamatots iemesls.

26. Ja Senāts divu mēnešu laikā no Senāta sapulces dienas nespēj pieņemt lēmumu par konkrētiem Senāta sēdes dienas kārtības jautājumiem kvoruma trūkuma dēļ vai jebkādu citu iemeslu dēļ, tad senatoru tiesības izbeidzas un ir izsludināmas jaunas Senāta vēlēšanas. Līdz jauna Senāta sanākšanai Valdei ir visas Senāta tiesības un pienākumi.

27. Ievērojot Valdes apstiprināto Augstskolas budžetu, citus lēmumus un normatīvos aktus, Senāts:

27.1. apstiprina nolikumu, kas nosaka augstskolas akadēmiskā personāla sastāvu un tā ievēlēšanas kārtību;

27.2. ievēlē amatā akadēmisko personālu (izņemot profesorus un asociētos profesorus);

27.3. apstiprina studiju programmas un studiju procesu reglamentējošos dokumentus;

27.4. lemj par Padomnieku konventa izveidošanu un apstiprina Padomnieku konventa darbības nolikumu;

27.5. veic zinātniskās institūcijas zinātniskās padomes funkcijas;

27.6. lemj arī citus Senāta kompetencē ietilpstošus jautājumus.

28. Atbilstoši savai kompetencei rektors izdod rīkojumus un nosaka citu amatpersonu kompetenci, ņemot vērā Rīgas Juridiskās augstskolas likumu un Augstskolas Satversmi.

29. Rektora atcelšanu Augstskolu likumā noteiktajos gadījumos Satversmes sapulcei var ierosināt Senāts vai Valde.

30. Ievērojot Valdes apstiprināto Augstskolas budžetu un citus tās lēmumus un norādījumus, rektors:

30.1. nodrošina un atbild par Augstskolas sniegtās izglītības un zinātniskās darbības kvalitāti;

30.2. nodrošina Augstskolas darbības atbilstību spēkā esošajiem normatīvajiem aktiem;

30.3. veicina Augstskolas personāla attīstību un sekmē akadēmiskā personāla un studējošo akadēmisko brīvību;

30.4. nodrošina Augstskolai piešķirto līdzekļu un Augstskolas mantas likumīgu, ekonomisku un mērķtiecīgu izmantojumu;

30.5. atbild par Augstskolas stratēģijas īstenošanu un nodrošina Augstskolas budžeta sagatavošanu izskatīšanai Valdē;

30.6. veic citus rektora amata pienākumus, kas noteikti normatīvajos aktos, kā arī Valdes vai Dalībnieku lēmumos.

31. Padomnieku konventu pēc Valdes priekšlikuma izveido un tā nolikumu apstiprina Senāts, saskaņojot Padomnieku konventa nolikumu ar Valdi. Padomnieka konventa locekļus ievēlē Senāts.

32. Augstskolas Akadēmiskā šķīrējtiesa darbojas uz Satversmes sapulcē apstiprināta nolikuma pamata trīs šķīrējtiesnešu sastāvā, kurus ievēlē uz trim gadiem. Divus pārstāvjus no Augstskolas akadēmiskā personāla vidus, aizklāti balsojot, ievēlē Satversmes sapulce. Studējošo pārstāvi Akadēmiskajā šķīrējtiesā ievēlē Studējošo pašpārvalde.

33. Satversmes sapulce ievēlē arī divus Akadēmiskās šķīrējtiesas locekļu kandidātus, kuri gadījumā, ja kāds no ievēlētajiem Akadēmiskās šķīrējtiesas locekļiem faktisku vai tiesisku iemeslu dēļ nevar pildīt savus pienākumus, ir tiesīgi ieņemt atbrīvojušos Akadēmiskās šķīrējtiesas locekļa vietu. Par Akadēmiskās šķīrējtiesas locekļu kandidātiem Satversmes sapulce ievēlē tos akadēmiskā personāla locekļus, kuri ir saņēmuši lielāko Satversmes sapulces dalībnieku balsu skaitu kā nākamie aiz ievēlētajiem Akadēmiskās šķīrējtiesas locekļiem.

34. Augstskolas Akadēmiskā šķīrējtiesa veic Augstskolu likumā noteiktos pienākumus un uzdevumus.

35. Augstskolas direktors savā darbībā ir pakļauts Valdei. Direktora kompetencē un pārziņā ir Augstskolas finanšu darbība, tās atbilstība normatīvo aktu prasībām, racionāla un lietderīga Augstskolas finanšu līdzekļu izmantošana. Direktors izdod rīkojumus atbilstoši savai kompetencei.

**IV. Augstskolas personāla tiesības un pienākumi**

36. Augstskolas personāls sastāv no:

36.1. akadēmiskā personāla – Augstskolas akadēmiskajos amatos ievēlētiem darbiniekiem;

36.2. vispārējā personāla;

36.3. studējošajiem.

37. Augstskolas personālam ir tiesības Augstskolas Satversmē noteiktajā kārtībā piedalīties Augstskolas pārvaldē un tikt ievēlētam Augstskolas pārvaldes institūcijās. Ja ar personu, kas ir ievēlēta kādā no Augstskolas pārstāvības, vadības vai lēmējinstitūcijām, Augstskolai beidzas darba tiesiskās attiecības vai tā tiek eksmatrikulēta, šīs personas pilnvaras attiecīgajā institūcijā beidzas.

38. Augstskolas personāls veido, ievērojot normatīvo aktu noteikumus, un tas savā darbībā ir pakļauts rektoram. Augstskolas personālam ir pienākums augstvērtīgi pildīt savus darba pienākumus, kā arī sekmēt studiju un pētniecības darbības brīvību.

39. Augstskolas studējošajiem ir tiesības:

39.1. Augstskolas noteiktā kārtībā izmantot studijām un zinātniskajam darbam Augstskolas telpas, iekārtas, bibliotēku, aparatūru un citu Augstskolas īpašumu;

39.2. noteiktā kārtībā uzsākt, pārtraukt un atsākt studijas;

39.3. vēlēt un tikt ievēlētiem Studējošo pašpārvaldē;

39.4. līdzdarboties Augstskolas visu līmeņu pārvaldes un vadības institūcijās;

39.5. izmantot citas Augstskolas Satversmē un normatīvajos aktos noteiktas tiesības.

40. Augstskolas studējošajiem ir šādi pienākumi:

40.1. sekmīgi apgūt izvēlēto studiju programmu;

40.2. pildīt studiju līgumā paredzētās saistības, tai skaitā veikt studiju līgumā paredzētos studiju maksas maksājumus;

40.3. ievērot Augstskolas iekšējās kārtības noteikumus.

41. Augstskolā studējošajiem ir sava pašpārvalde. Augstskolas Studējošo pašpārvalde darbojas saskaņā ar nolikumu, ko izstrādā studējošie un apstiprina Augstskolas Senāts.

42. Studējošo pašpārvaldes tiesības un pienākumus nosaka Augstskolu likums.

**V. Studijas un zinātniskā darbība**

43. Uzņemšanas procesu Augstskolas studiju programmās nosaka Augstskolas apstiprināti uzņemšanas noteikumi saskaņā ar Rīgas Juridiskās augstskolas likumu un citiem normatīvajiem aktiem.

44. Augstskola veicina akadēmiskā personāla zinātnisko darbību.

45. Akadēmiskajam personālam ir pienākums publicēt pētījumu rezultātus saskaņā ar Augstskolu likumā un Zinātniskās darbības likumā noteikto.

46. Augstskola var izdot periodiskas vai specializētas zinātniskas publikācijas.

**VI. Augstskolas īpašums un darbības finansējums**

47. Augstskolas īpašuma izveidi un tā pārvaldību nosaka Rīgas Juridiskās augstskolas likums.

48. Augstskolas ieņēmumi veidojas no:

48.1. normatīvajos aktos paredzētā kārtībā iegūta valsts budžeta finansējuma;

48.2. studiju maksas;

48.3. maksas par tālākizglītību un citiem izglītības pakalpojumiem;

48.4. ieņēmumiem no Augstskolas īpašuma iznomāšanas, izīrēšanas un citas izmantošanas;

48.5. zinātnisko projektu un citu līgumdarbu izpildes;

48.6. banku un citu kredītiestāžu kredītlīdzekļiem;

48.7. fizisko un juridisko personu ziedojumiem un dāvinājumiem;

48.8. citiem ieņēmumu avotiem.

**VII. Citi noteikumi**

49. Augstskolas Satversmi pieņem un groza Satversmes sapulce Augstskolu likumā un Rīgas Juridiskās augstskolas likumā noteiktajā kārtībā.